กสิกรไทยคาดการณ์จีดีพีปีหน้าโต 3%
กสิกรไทยประมาณการจีดีพีปี 59 โต 3% แต่มีปัจจัยเสี่ยงรอบด้านกดดัน จับตาภัยแล้งยาวนานกระทบกำลังซื้อเกษตร
16 ธ.ค. 2558

กสิกรไทยประมาณการจีดีพีปี 59 โต 3% แต่มีปัจจัยเสี่ยงรอบด้านกดดัน จับตาภัยแล้งยาวนานกระทบกำลังซื้อเกษตร
นางพิมลวรรณ มหัจฉริยวงศ์ รองกรรมการผู้จัดการ ศูนย์วิจัยกสิกรไทย เปิดเผยว่า ประมาณการอัตราการเติบโตผลิตภัณฑ์มวลรวมประเทศ (จีดีพี) ปี 2559 ไว้ที่ 3% ในกรอบ 2.5-3.5% โดยมีการลงทุนเป็นแกนหลักขับเคลื่อน แบ่งเป็น การลงทุนภาครัฐเติบโต 7.9% การลงทุนภาคเอกชนเติบโต 3.9% ขณะที่การส่งออกกลับมาขยายตัว 2% การใช้จ่ายภาครัฐชะลอเล็กน้อย 2.8% การบริโภคภาคเอกชนทรงตัว 2.1%
ทั้งนี้ ปัจจัยเสี่ยงที่อาจกดดันเศรษฐกิจลงสู่กรอบล่างของประมาณการ ต้องจับตาปัจจัยภายนอกประเทศ ได้แก่ เศรษฐกิจจีนชะลอตัวแรงกว่าที่คาด เงินทุนไหลออกจากตลาดเกิดใหม่หลังธนาคารกลางสหรัฐทยอยขึ้นดอกเบี้ย ราคาโภคภัณฑ์ตกต่ำกดดันราคาสินค้าเกษตรและมูลค่าการส่งออก รวมทั้งปัญหาการเมืองระหว่างประเทศ เช่นการก่อการร้าย
ส่วนปัจจัยเสี่ยงภายในประเทศที่สำคัญที่สุด ได้แก่ ภัยแล้ง ที่ยาวนานและรุนแรงกว่าที่คาด ซึ่งส่งผลกระทบต่อรายได้ภาคเกษตรซ้ำเติมจากปัญหาราคาสินค้าเกษตรตกต่ำ ถึงแม้ว่าผลกระทบอาจกระจุกเพียงภาคการเกษตร ไม่ลุกลามจนกระทบการอุปโภคและบริโภคและกิจกรรมในภาคธุรกิจ แต่ทำให้กำลังซื้อในระดับฐานรากยังไม่ดีขึ้นมากนัก
"ปี 2559 ถึงแม้การลงทุนภาครัฐอาจชะลอลงจากที่เติบโตถึง 22.5% ในปี 2558 แต่ยังมีบทบาทสำคัญในการผลักดันเม็ดเงินสู่เศรษฐกิจและสร้างความเชื่อมั่นให้ภาคเอกชน ขณะที่ลงทุนภาคเอกชนกลับมาเป็นบวกหลังจากปีนี้ติดลบ 1.7% โดยหลักมาจากการลงทุนตามบีโอไอ และลงทุนระบบ 4จี" นางพิมลวรรณ กล่าว